Луда Камчия

Лу̀да Ка̀мчия или Малка Камчия (от 29 юни 1942 г. до 5 януари 1946 г. Луда Тича) е река в Североизточна България, Стара планина, дясна съставяща на река Камчия. Нейната дължина е 200,9 km, с което се нарежда на 10-о място сред реките на България.

Протича през област Сливен – общини Сливен и Котел, област Бургас – общини Сунгурларе и Руен и област Варна – община Дългопол.

На , на десния бряг на язовир „Цонево“, между селата Добромир и Аспарухово се намира скалното образувание Чудните скали.

География

Извор, течение, устие 
Река Луда Камчия води началото си от извор-чешма (на 1109 м н.в.) в северното подножие на връх Вратник в Сливенска планина. До село Градец протича в дълбока и тясна долина, обрасла с широколистни гори. След Градец долината ѝ се разширява и образува големи меандри. От извора си до село Дъскотна тече, общо взето, в източна посока между планинския рид Разбойна и Котленска и Върбишка планина на север и Сливенска, Стидовска и Карнобатска планина на юг. От село Дъскотна до село Цонево тече на североизток в дълбока проломна долина между Върбишка планина на северозапад и Камчийска планина на югоизток. В югозападния край на село Величково, община Дългопол, на 26 m н.в. се съединява с идващата отляво река Голяма Камчия и двете заедно дават началото на същинската река Камчия.

Водосборен басейн, притоци 
Площта на водосборния басейн на реката е 1612 km2, което представлява 30,1% от водосборния басейн на река Камчия. Водосборният басейн на Луда Камчия на север граничи с водосборния басейн на река Голяма Камчия, на северозапад – с водосборния басейн на река Янтра, а на юг – с водосборния басейн на река Тунджа и водосборните басейни на Айтоска и Хаджийска река, вливащи се директно в Черно море.

Основни притоци (→ ляв приток, ← десен приток):

Хидрология 
Река Луда Камчия е с дъждовно-снежно подхранване, като максималният отток е през месеците февруари и март, а минималният – през август и септември. Средният годишен отток при село Аспарухово е 11,4 m3/s.

Селища 
По течението на реката са разположени 13 села:
 Област Сливен
 Община Сливен – Раково, Ичера;
 Община Котел – Градец;
 Област Бургас
 Община Сунгурларе – Дъбовица, Бероново, Везенково, Камчия, Завет;
 Община Руен – Дъскотна, Каравельово Билка, Добромир;
 Област Варна
 Община Дългопол – Аспарухово, Цонево.

Стопанство 
Водите на реката се използват за водоснабдяване с питейна вода на множество населени места, в т.ч. Варна и Бургас, и за напояване. За целта по течението ѝ са изградени 2 язовира (сред най-големите в страната) – „Камчия“ и „Цонево“, а по множеството ѝ притоци – десетки микроязовира.

По долината на реката в долното ѝ течение, в участъка от Аспарухово до Ведрово преминава част от трасето на железопътната линия Варна – Карнобат.

По долината ѝ преминават и участъци от 2 третокласни пътя от Държавната пътна мрежа:
 24,1 km от второкласен път № 208 Ветрино – Дългопол – Айтос в участъка между селата Аспарухово и Дъскотна;
 10,5 km от второкласен път № 488 Градец – Сливен в участъка между селата Градец и Ичера.

Долината на реката, бреговете и водите на двата големи язовира са притегателен център за множество туристи, летовници и риболовци.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина
 Списък на реките в Европа (водосборен басейн на Атлантическия океан)

Топографска карта

Източници 

 
 Реки в България

Реки в България
Реки в област Сливен
Реки в област Бургас
Реки в област Варна
Водосборен басейн на Черно море